Man eet toe piesang-kunswerk van R1,7 miljoen | Maroela Media
Maurizio Cattelan se kunswerk
'n Piesang wat met kleeflint teen 'n muur vasgeplak is en as 'n kunswerk vir $120 000 (ongeveer R1,7 miljoen) verkoop is, is Saterdag verorber.
Uitvoerende kunstenaar David Datuna het 'n video van sy happie op Instagram gedeel met die byskrif "Hungry Artist". Tydens die Art Basel Miami Show stap hy na die piesang toe, haal dit van die muur af, en verorber die kunswerk voor die ander besoekers wat hom stom aankyk.
"Ek is dol oor Maurizio Cattelan se kuns en ek hou baie van hierdie installasie. Dis heerlik," het Datuna bygevoeg.
David Datuna verorber die kunswerk
Die betrokke piesang is deel van 'n kunswerk deur Cattelan, 'n Italiaanse kunstenaar wat veral bekend is vir 'n goue toilet wat onlangs tydens 'n uitstalling in Londen gesteel is.
Die kunsgalery Perrotin het Vrydag drie weergawes van die piesang-kunswerk verkoop vir minstens $120 000. Dit het groot omstredenheid in die kunsbedryf veroorsaak.
"[Datuna] het nie die kunswerk vernietig nie. Die piesang was die idee," het Lucien Terras, direkteur van museumbetrekkinge aan die Miami Herald gesê.
Volgens hom het die kopers elkeen 'n sertifikaat van egtheid gekoop wat hulle eienaarskap gee van die idee – die bedoeling is dat die piesang vervang moet word.
Thinus Erasmus · 1 maand gelede
Ja en hoeveel piesangs kan daardie geld koop vir honger mense wat regtig dit nodig het? Belaglik ryk mense kan darem belaglike dinge doen!
Stinkryk met stink oordeel.
Rubber · 1 maand gelede
Die verhaal loop verder. Iemand het toe op die muur geskryf: "Epstein didn't kill himself". Ek kan net sê dis 'n sot wat dink die nonsens is kuns.
Alex · 1 maand gelede
Ag nee! Nou mag ek nie meer 'n piesang teen my sitkamermuur gaan plak nie. Die idee is verkoop en dit sal plagiaat wees. Miskien moet ek 'n appel probeer. Dan het ek ook 'n R1.7 miljoen kunswerk in die huis.
Annette · 1 maand gelede
Dis die simpelste ding wat ek nog ooit gehoor het. Ek gaan ook 'n piesang op ons huis muur plak en dit verkoop vir R1.7 miljoen. Mense like geld mors op sulke stupid goed. Maar gaan vra hulle om geld te gee vir armes wat nie eens 'n piesang kan bekostig nie, dan is hulle beursies styf toe.
John-Louis · 1 maand gelede
Staan ook bekend as geldwassery.
Amelia · 1 maand gelede
Ek dink jy slaan die spyker op die kop, John-Louis. Dis al logiese verklaring vir hoekom iemand soveel geld sal betaal vir 'n piesang teen 'n muur.
Nie meer vandag se kind nie en DANKIE TOG daarvoor, want ons het van waardes en goeie smaak geleer en kon duidelik die verskil sien tussen iets ordentliks of gemors!!!!
Morne · 1 maand gelede
Ek het paar piesangs teen my muur by die huis te koop.
Hedendaagse idees is maar skraps vir kunswerke.
Kuns se voet. Enige ou kan `n piesang teen `n muur gaan vas pal met tape. Dis die simpelste storie wat ek nog ooit in my lewe gesien en van gelees het. Ek kan wragtig net my kop skud.